ΓΡΑΠΤΗ ΕΡΩΤΗΣΗ E-0267/99

υποβολή: Florus Wijsenbeek (ELDR) προς την Επιτροπή

(17 Φεβρουαρίου 1999)

Θέμα: Ανταγωνισμός φορέων που εκδίδουν άδειες οδήγησης -Υπενθύμιση της ερώτησης Ε- 2907/98

Μπορεί η Επιτροπή να ανακοινώσει σε ποιό στάδιο βρίσκεται η συγκέντρωση των στοιχείων που χρειάζεται για να απαντήσει στην υπάριθ. Ε-2907/98(1) ερώτηση του υπογράφοντος όσον αφορά τον ανταγωνισμό μεταξύ φορέων που εκδίδουν άδειες οδήγησης;

Πότε πιστεύει η Επιτροπή οτι θα μπορέσει να απαντήσει στην προαναφερθείσα ερώτηση;

Απάντηση του κ. Kinnock εξ ονόματος της Επιτροπής

(3 Μαΐου 1999)

Στην συνέχεια της απάντησης της Επιτροπής στη γραπτή ερώτηση Ε-2907/98(2) του Αξιότιμου Μέλους του Κοινοβουλίου, η Επιτροπή διερεύνησε τις αντίστοιχες ρυθμίσεις των κρατών μελών. Η Επιτροπή κατέστη αποδέκτης απαντήσεων από 12 κράτη μέλη.

Στο παράρτημα ΙΙ σημείο 11 της οδηγίας 91/439/ΕΟΚ του Συμβουλίου της 29ης Ιουλίου 1991 για την άδεια οδήγησης(3), ορίζεται ότι οι εξεταστές πρέπει να παρακολουθούνται και να επιβλέπονται από αρμόδιο οργανισμό του κράτους μέλους.

Η Επιτροπή, με βάση τις απαντήσεις, συμπεραίνει ότι έχουν ως εξής οι ρυθμίσεις, στα κράτη μέλη, όσον αφορά τον ορισμό των αρχών που είναι αρμόδιες για την οργάνωση των εξετάσεων οδήγησης.

Στο Βέλγιο, στην Γερμανία, στις Κάτω Χώρες, στην Πορτογαλία και στην Φινλανδία, ο δημόσιος αυτός ρόλος ανατίθεται, με νομοθετική κάλυψη, σε ιδιωτικούς οργανισμούς. Στο Βέλγιο και στη Γερμανία, πολλές αρχές είναι υπεύθυνες για τη διεξαγωγή των εν λόγω εξετάσεων. Καθένας από τους εν λόγω οργανισμούς είναι υπεύθυνος για την οργάνωση των εξετάσεων σε συγκεκριμένη περιοχή.

Στην Πορτογαλία και στην Φινλανδία, οι υποδειχθέντες οργανισμοί (η Γενική Διεύθυνση οδικών μεταφορών (Ρ) και το Κέντρο διαχείρισης των οχημάτων (FIN), δύνανται να συνάπτουν συμβάσεις με παρόχους υπηρεσιών για την διεξαγωγή των εξετάσεων οδήγησης σε ειδικές γεωγραφικές περιοχές. Αυτοί επιλέγονται βάσει ανοικτής προσκλήσεως υποβολής προσφορών. Στο Ηνωμένο Βασίλειο, η οργάνωση των θεωρητικών εξετάσεων έχει ανατεθεί βάσει ανοικτής προσκλήσεως υποβολής προσφορών.

Σε κάθε κράτος μέλος υπάρχουν διαφορετικές διαδικασίες για τις προσφυγές κατά αποφάσεων που ελήφθησαν από τις αρχές που είναι αρμόδιες για την έκδοση αδειών οδηγήσεως. Σύμφωνα με τις πληροφορίες των κρατών μελών, είθισται να πραγματοποιείται προσφυγή κατά αποφάσεως σε διοικητικό ή αστικό δικαστήριο (D, F, IRL, NL, FIN, UK). Σε ορισμένα κράτη μέλη, είναι αναγκαίο να πραγματοποιείται κοινοποίηση ή προσφυγή στις αρχές εκδόσεως των αδειών οδηγήσεως προτού υπάρξει προσφυγή σε δικαστήριο (NL, FIN). Σε άλλα κράτη μέλη, ο πολίτης καλείται να απευθυνθεί σε υψηλότερη (GR) ή διαφορετική (P) εξεταστική αρχή για να υποβληθεί σε άλλες εξετάσεις οδηγήσεως. Στο Βέλγιο, οι προσφυγές εξετάζονται από ειδική επιτροπή ανεξάρτητων υψηλόβαθμων δημοσίων υπαλλήλων. Στην Ισπανία, στην Ιταλία και στο Λουξεμβούργο, οι επίσημες διαδικασίες συνίστανται στην υποβολή προσφυγής που απευθύνεται στις ανώτατες αρχές του αρμόδιου κυβερνητικού οργανισμού.

Τα κράτη μέλη που απήντησαν μέχρι στιγμής ανέφεραν ότι μόνον εξουσιοδοτημένοι προς τούτο οργανισμοί δύνανται να οργανώνουν εξετάσεις οδηγήσεως.

(1) ΕΕ C 96 της 8.4.1999, σελ. 153.

(2) ΕΕ C 96 της 8.4.1999, σελ. 153.

(3) ΕΕ L 237 της 24.8.1991.